Virallinen lehti nro C 082 , 17/03/1998 s. 0060



KIRJALLINEN KYSYMYS E-2347/97 komissiolle esittäjä(t): Friedhelm Frischenschlager (ELDR) (10. heinäkuuta 1997) Aihe: SOKRATES-ohjelma Viimeksi kuluneiden kahden vuoden aikana on käynyt ilmi, että SOKRATES-ohjelmalla on ollut huomattava merkitys koulutuksen alalle Euroopassa. Näyttää kuitenkin siltä, että ohjelmalle on varattu vain niukasti varoja ottaen huomioon sen, että ohjelma on laajalti tunnettu ja suosittu samoin kuin uusien jäsenvaltioiden osallistumisen ohjelmaan. 1. Aiheuttaako uusien Keski- ja Itä-Euroopan maiden kanssa toteutettava yhteistyö SOKRATES-ohjelman laadullisen heikkenemisen? 2. Miten komissio aikoo lisätä varojen myöntämiseen liittyvää avoimuutta väärinkäyttöjen ehkäisemiseksi? 3. Kuinka paljon varoja Itävallalle on myönnetty ohjelman puitteissa viimeisten kahden vuoden kuluessa ecuina ilmoitettuna? Kuinka paljon varoja käytettiin hyväksi prosentteina ilmaistuna uusissa jäsenvaltioissa - Suomessa ja Ruotsissa - Itävaltaan verrattuna? 4. Kuinka usein professorit, dosentit ja opiskelijat käyttivät hyväkseen ulkomaille suuntautuvia matkastipendejä ja opetustoimeksiantoja? Kuinka suuri on henkilöiden käyttämien varojen osuus prosentteina Itävallassa, verrattaessa sitä Ranskaan ja Saksaan? 5. Kuinka monta henkilöä osallistui koulutushankkeisiin ja opiskelijainvaihtohankkeisiin ja kuinka monta kieltenopettajaa käytti hyväkseen mahdollisuutta harjoittaa lisäopintoja ulkomailla? Kuinka suuri on henkilöiden käyttämien varojen osuus prosentteina Itävallassa, verrattaessa sitä Italiaan ja Englantiin? 6. Mitä painopisteitä komissio aikoo korostaa koulutuksen alalla seuraavien kahden vuoden aikana? Komission jäsenen Édith Cressonin komission puolesta antama vastaus (24. syyskuuta 1997) Komissio on samaa mieltä arvoisan parlamentin jäsenen kanssa siitä, että sen jälkeen kun SOKRATES-ohjelma hyväksyttiin vuonna 1995, ohjelma on vaikuttanut merkittävästi eurooppalaiseen yhteistyöhön koulutuksen alalla. Komissio on samoin huolissaan ohjelman käyttöön varatuista varoista, ja se on tämän vuoksi toimittanut ehdotuksen ohjelmaa koskevan päätöksen muuttamiseksi ((KOM(97) 338. )). Tässä ehdotuksessa on suunniteltu ohjelman rahoituksen lisäämistä ajanjaksolla 1995-1999 nykyisestä 850 miljoonasta ecusta 900 miljoonaan ecuun. Euroopan parlamentti on ensimmäisessä käsittelyssä ehdottanut 950 miljoonaa ecua. Neuvoston yhteisessä kannassa odotetaan ehdotettavan 875 miljoonaa ecua. 1. Ohjelman toimien avaamisen Keski- ja Itä-Euroopan assosioituneille maille ei odoteta aiheuttavan laadun heikkenemistä. Ohjelman tavoitteet, toimintalinjat ja valintakriteerit säilyvät entisellään. Lisäksi yhteistyö uusien maiden kanssa antaa viidentoista jäsenvaltion oppilaitoksille mielenkiintoisia uusia ulottuvuuksia niiden eurooppalaisten aloitteiden kehittämisessä. 2. Ohjelman puitteissa tapahtuva varojen myöntäminen on jo nykyisellään avointa. Tukien saatavuus julkistetaan, ja siitä myös tiedotetaan mahdollisesti kiinnostuneille kohderyhmille lukuisin keinoin. Valinta tapahtuu julkistettujen kriteerien perusteella. Kansainvälisissä yhteistyöprojekteissa ulkopuolisille asiantuntijoille annetaan keskeinen sija valintaprosessissa. Komissio tarkastaa säännöllisesti kansallisten tahojen tilinpitoa ja tekee paikan päällä tarkistuksia erityyppisistä tuetuista projekteista. Varojen väärinkäyttötapauksia ei ole sattunut toistaiseksi. 3. SOKRATES-ohjelmaan kuuluvan Erasmus-osion puitteissa hyväksyttiin vuosina 1995/1996 ja 1996/1997 yhteensä 309 095 opiskelijan ja 26 641 yliopistonopettajan vaihdot. Näistä 6 203 opiskelijaa ja 595 opettajaa oli Itävallasta. SOKRATEKSEN/Erasmuksen opiskelija-apurahojen budjetti (Erasmuksen toiminto 2) oli noina kahtena lukuvuonna 150 miljoonaa ecua. Opiskelijoiden liikkuvuuden järjestämiseksi korkeakoululaitoksille annettavan tuen (Erasmus-osion toiminto 1) budjetti on 28,63 miljoonaa ecua. Yliopistonopettajien liikkuvuudelle on varattu 7,38 miljoonaa ecua. 4. - 5. Opettajien koulutuksen osalta (Comeniuksen toiminto 3) SOKRATEKSESTA tuettuihin koulutustoimiin osallistui 1 500 opettajaa vuonna 1996 (Comenius). Arvioitu osallistuminen jäsenvaltioittain oli seuraava: 35 opettajaa Itävallasta(2,3 %), 217 Italiasta (14,4 %) ja 224 Yhdistyneestä kuningaskunnasta (15 %). Vuosina 1995 ja 1996 yhteensä 41 276 kieltenopettajaa osallistui täydennyskoulutukseen. Näistä 404 oli Itävallasta (1 %), 2 260 Italiasta (5,5 %) ja 1 732 Yhdistyneestä kuningaskunnasta (4,2 %). Saman ajanjakson aikana 707 tulevaa kieltenopettajaa vietti jonkin aikaa ulkomailla Lingua-kieliohjelman puitteissa apulaisopettajaharjoittelussa. Näistä 33 oli Itävallasta (4,7 %), 71 Italiasta (10 %) ja 98 Yhdistyneestä kuningaskunnasta (13,9 %). Lisäksi vuodelta 1995 saatavilla olevista tiedoista käy ilmi, että 32 466 oppilasta osallistui vaihtotoimintaan osana kieltenopetuksen yhteistyöhankkeita. Näistä 587 oli Itävallasta (1,8 %), 7 181 Italiasta (22,1 %) ja 2 809 Yhdistyneestä kuningaskunnasta (8,7 %). 6. Komission painopisteitä koulutuksen alalla seuraavien kahden vuoden aikana ovat mm. nykyisten ohjelmien ohjelmakauden (31. joulukuuta 1999) ylittävien uusien ohjelmien suunnittelu ja hyväksyminen; opettamisesta ja oppimisesta annetun valkoisen kirjan viiden painopistealueen toteuttaminen ((KOM(95) 590. )); koulutusalan liikkuvuuden esteistä annetun vihreän kirjan suositusten seuranta ((KOM(96) 462. )) erityisesti tukien siirrettävyyden alalla; koulutuksen roolin lujittaminen muilla yhteisön politiikan aloilla, kuten työllisyyspolitiikassa; sekä ohjelmaehdotuksen antaminen alueellisten ja vähemmistökielten alalla.